На основу члана 12. тачка 1) Закона о играма на срећу („Службени гласник РС”, број 18/20),

Министар финансија доноси

**ПРАВИЛНИК**

**о врстама игара на срећу (каталог о врстама игара на срећу)**

"Службени гласник РС", бр. 152 од 18. децембра 2020, 31 од 11. априла 2025.

Члан 1.

Овим правилником ближе се уређују врсте игара на срећу које се могу приређивати у складу са Законом о играма на срећу („Службени гласник РС”, број 18/20).

Члан 2.

Игре на срећу су:

1) класичне игре на срећу;

2) посебне игре на срећу;

3) наградне игре у роби и услугама.

Члан 3.

Класичне игре на срећу су основне класичне игре на срећу и остале класичне игре на срећу.

Основне класичне игре на срећу су:

1) лутрија, инстант-лутрија и друге сличне игре које за основу имају лутрију;

2) спортска прогноза (погађање исхода фудбалских и других спортских такмичења);

3) лото, кено и сличне игре;

4) томбола, бинго и друге сличне игре које за основу имају томболу.

Остале класичне игре на срећу су:

1) фонто;

2) СМС лутрија.

Члан 4.

Посебне игре на срећу су:

**1) игре које се приређују у играчницама у којима играчи играју против играчнице или један против другог на столовима за игре на срећу или игре које се приређују у формату турнира, са куглицама, коцкицама, картама или другим сличним реквизитима, и то:\***

**(1) Амерички рулет (дупла нула);\***

**(2) Амерички рулет (једна нула) или Енглески рулет;\***

**(3) Француски рулет;\***

**(4) „Blackjack”;\***

**(5) „Chemin De Fer”;\***

**(6) „Punto Banco” или „Baccarat”;\***

**(7) „Punto Banco” са три коцкице или „Baccarat” са три коцкице или „Three dice Baccarat”;\***

**(8) „Craps”;\***

**(9) „Sic Bo”;\***

**(10) „Draw poker”;\***

**(11) „Texas Hold'em poker”;\***

**(12) „Omaha poker”;\***

**(13) „Ultimate Texas Hold'em poker”;\***

**(14) „Caribbean stud poker”;\***

**(15) „Casino stud poker”;\***

**(16) „Caribbean 7 stud poker”;\***

**(17) „Three card poker”;\***

**(18) „Let it ride poker”;\***

**(19) „Novo poker”;\***

**(20) Руски покер;\***

**(21) „Niu Niu”;\***

**(22) „Pai Gow poker”;\***

**(23) „Money wheel” или „Wheel of fortune” или Точак среће;\***

**(24) „Србско-Руски Рулет” – (Сербско-Руская Рулетка);\***

2) игре које се приређују на аутоматима;

3) игре клађења, и то:

(1) клађење на исходе спортских догађаја (резултате утакмица, клађење на трке коња и паса и сл.),

(2) клађење на исходе других стварних догађаја (плесних, певачких, музичких и сличних догађаја),

(3) клађење на компјутерски генерисан виртуелни догађај (виртуелни фудбал, виртуелно клађење на бројеве, виртуелне трке коња и паса и сл.) или други неизвесни догађај чији исход одређује генератор случајних бројева и који је таксативно описан и образложен у правилима игре приређивача.

\*Службени гласник РС, број 31/2025

Члан 5.

Наградне игре у роби и услугама су игре које у рекламне и друге сврхе приређује правно лице или предузетник, у којима се свим учесницима пружа могућност да остваре награду у роби или услугама, која мора бити унапред одређена.

Наградним играма у роби и услугама из става 1. овог члана сматрају се и игре у којима сви учесници остварују награду у роби, односно услугама, када за учесника врста и вредност награде представља неизвесност.

Коришћењем услуга или погодности, односно куповином производа или роба у својини приређивача, учесник стиче право на учествовање у игри.

Члан 6.

Даном ступања на снагу овог правилника престаје да важи Правилник o врстама игара на срећу (каталог игара на срећу) („Службени гласник РС”, број 75/13).

Члан 7.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00471/2020-01

У Београду, 11. децембра 2020. године

Министар,

**Синиша Мали,** с.р.